Et gennemsnitsparcelhus på 130 kvadratmeter i Elling kan spare 24.000 kroner om året ved at skifte til fjernvarme i stedet for at være på naturgas. Derfor er Elling Borger- & Grundejerforening i gang med at opfordre borgerne til at skifte. For hvis minimum 300 af byens 520 husstande er med på skiftet, så er der grundlag for, at anlægsarbejdet med at få fjernvarme til byen, kan gå i gang. På et borgermøde om skiftet kom en stor del af byens borgere. - Vi er utroligt glade for borgernes store interesse for projektet, og vi synes, det var flot, der mødte cirka 300 engagerede ellingborgere op til vores borgermøde i september. Projektforslaget blev utrolig godt modtaget. Det er nu godkendt af Frederikshavn Kommune, så når vi har opnået tilstrækkeligt med tilmeldinger, er der basis for at sætte projektet i gang, fortæller Kurt Kristensen, der er en af de fire ellingboere i fjernvarmegruppen. Frist i november Nu har gruppen inviteret til åbent hus på Strandby Varmeværk, der skal levere varmen, hvis fjernvarme skal til byen. Det foregår på lørdag. - Vi har fået omdelt et informationsark til samtlige husstande i Elling. Det oplyser om mulighederne for at sikre en både stabil og klimavenlig varmeforsyning til vores huse her i Elling. Som en bonus oven i dette viser beregninger, at man ved konvertering fra gasfyr til fjernvarme kan opnå en besparelse på over 2.000 kroner per måned, fortsætter Egon Svendsen, der også er med i fjernvarmegruppen. Målet er, at de mindst 300 husstande har tilmeldt sig projektet inden udgangen af november.

Opsummering:
Langt de fleste borgere i Elling opvarmer boligen med dyr gas. Derfor kæmper borgerforeningen for at få fjernvarme til byen.